Hangon iäkkäiden palvelupäällikkö: ”Olemme aloittaneet selvityksen.”

Hoitokirjan merkintöjen perusteella vanhus ei ollut edellispäivänä juuri syönyt mitään muuta kuin kermakaramelleja.­

Hangossa ilmestyvät Hangonlehti ja Västra Nyland kertoivat torstaina hankolaisen kotihoidossa olleen muistisairaan vanhuksen menehtyneen aliravitsemukseen.

Asiasta puhuu lehdille miniä, jonka anoppi edesmennyt vanhus oli.

IS ei tavoittanut miniää.

Hänen lehdille antamansa kuvaus tapahtumista on karu.

– Sitä palautetta oli hyvin surullista lukea ja tuntuu tosi pahalta, sanoo Hangon kaupungin iäkkäiden palvelupäällikkö Leena Hytti.

Itse tapausta hän ei voi ammatillisten salassapitosäännösten vuoksi kommentoida.

– Olemme aloittaneet selvityksen, mitä on tapahtunut ja miksi on tapahtunut ja siitä valmistuu aikanaan yhteenveto, Hytti lupaa.

Selvitys on tässä vaiheessa sisäinen.

– Se olisi tehty muutenkin, ilman lehtikirjoitustakin, Hytti lisää.

Miniä kertoo – hän asuu itse eri paikkakunnalla –menneensä spontaanille vierailulle ja löytäneensä anoppinsa vuoteesta väsyneenä, nälkäisenä ja janoisena.

Anoppi sairasti dementiaa ja asui kotonaan ollen Hangon kaupungin kotihoidon palveluiden asiakas.

Hoitokirjassa ei ollut sille päivälle merkintöjä. Aikaisempien merkintöjen perusteella anoppi ei ollut syönyt eikä juonut, – paitsi Omar-karamelleja.

”Pahinta oli, että joissain merkinnöissä hänelle oli kirjoitettu väärä nimi”, miniä kertoi lehdille.

Lääkkeet olivat koskemattomina dosetissa. Huoneessa tuoksui virtsa.

Miniä laittoi anopilleen ruokaa ja huolehti hänen tarpeistaan. Seuraavan päivänä hän otti yhteyttä sosiaaliviranomaisiin ja ilmoitti hoidon olleen huolimatonta.

Meni viikko ja miniä sai puhelinsoiton, jossa kerrottiin anopin menehtyneen Raaseporissa sairaalassa aliravitsemukseen ja alhaiseen ruumiinlämpötilaan.

Hangon kaupungin kotisivuilla on määritelty iäkkäiden palvelut ja iäkkäiden palvelukeskuksen toiminta.

Keskuksen tehtävänä on tukea iäkkäiden osallisuutta ja toimijuutta yhteiskunnan yhdenvertaisina jäseninä ja toteuttaa palvelut niin, että iäkäs henkilö voi kokea elämänsä turvalliseksi, merkitykselliseksi, arvokkaaksi ja että iäkkäällä henkilöllä olisi mahdollisuus asua ensisijaisesti yksityisessä kodissaan ja muussa kodinomaisessa paikassa.